-ఒత్తిడి పెంచిన ఫెడ్‌, డెరివేటివ్స్‌ గడువు
- సెన్సెక్స్‌ 461 పాయింట్ల పతనం
ముంబయి : ఏప్రిల్‌ డెరివేటివ్స్‌ కాంట్రాక్టు ముగింపు రోజునకు తోడు బ్యాంకు ఆఫ్‌ జపాన్‌ (బీఓజేె) ఉద్దీపనల కొనసాగింపు నిర్ణయం, భవిష్యత్తులో ఫెడ్‌ వడ్డీ రేట్ల పెంపు అంచనాలు గురువారం భారత మార్కెట్లను తీవ్ర ఒత్తిడికి గురి చేశాయి. ఈ పరిణామాల నేపధ్యంలోనే బీఎస్‌ఈ సెన్సెక్స్‌ 461.02 పాయింట్లు లేదా 1.77 శాతం క్షీణించి 25,603.10కు పడిపోయి, మూడున్నర వారాల కనిష్టానికి చేరింది. నేషనల్‌ స్టాక్‌ ఎక్సేంజీ నిఫ్టీ 132.65 పాయింట్లు లేదా 1.66 శాతం పతనమై 7,847.25 వద్ద ముగిసింది. ఇంత శాతంలో ఏప్రిల్‌ 5 తర్వాత మార్కెట్లు పడిపోవడం ఇదే తొలిసారి. మరోవైపు సెన్సెక్స్‌ 26వేల పాయింట్లకు చేరడంతో మదుపర్లు లాభాల స్వీకరణకు మొగ్గు చూపారు.
రియాల్టీ మినహా బీఎస్‌ఈలో అన్ని రంగాల సూచీలు నష్టాలను చవి చూశాయి. ఆయిల్‌ అండ్‌ గ్యాస్‌ సూచీ అత్యధికంగా 2.18 శాతం కోల్పోయింది. ఇదేక్రమంలో లోహ 2.16 శాతం, విద్యుత్‌ 2.01 శాతం, మౌలిక వసతులు 2 శాతం చొప్పున నష్టాలు చవి చూశాయి. కాగా రియాల్టీ మాత్రం 1.68 శాతం పెరిగింది. సెన్సెక్స్‌-30లో హెచ్‌డీఎఫ్‌సీ 3.21 శాతం, ఐటీసీ 3.00 శాతం, మహీంద్రా అండ్‌ మహీంద్రా 2.99 శాతం, మారుతి సుజుకి 2.94 శాతం, గెయిల్‌ 2.52 శాతం చొప్పున అధిక నష్టాలు చవి చూసిన వాటిలో ముందు వరుసలో ఉన్నాయి. మరోవైపు టీసీఎస్‌ 0.85 శాతం, యాక్సిస్‌ బ్యాంకు 0.59 శాతం, ల్యూపిన్‌ 0.44 శాతం చొప్పున అధిక లాభాలు నమోదు చేసుకున్నాయి. జపనీస్‌ యెన్‌ ప్రత్యక్ష ప్రభావం నేపధ్యంలో మారుతి సుజుకి ఇండియా షేర్‌ 1 శాతం మేర కోల్పోయింది. బీఎస్‌ఈలో మిడ్‌క్యాప్‌, స్మాల్‌క్యాప్‌ సూచీలు 0.8 శాతం, 1.1 శాతం చొప్పున విలువ కోల్పోయాయి.
ఫెడ్‌, బీఓజే ప్రభావాలు..
బ్యాంకు ఆఫ్‌ జపాన్‌ అకస్మత్తుగా ఉద్దీపనలను విస్తరించనున్నట్లు ప్రకటించడంతో ప్రపంచ మార్కెట్లలో ప్రతికూలత చోటు చేసుకుంది. ప్రపంచ ఆర్ధిక వ్యవస్థ స్వల్పంగా పుంజుకుంటున్న ప్రస్తుత సమయంలోనూ ఉద్దీపనల ప్రస్తావన తీసుకురావడంతో ఆర్ధిక వ్యవస్థపై అనుమానాలు వ్యక్తం అవుతున్నాయని విశ్లేషకులు పేర్కొన్నారు. మరోవైపు 2016-17లో ఆ దేశ వృద్ధి రేటు అంచనాలను 1.5 శాతం నుంచి 1.2 శాతానికి కోత పెట్టింది. వడ్డీ రేట్లను మాత్రం మార్చకుండ నెగిటివ్‌ స్థాయిలోనే కొనసాగించాలని నిర్ణయించింది. ఈ పరిణామాలు ప్రపంచ మార్కెట్లను ఒత్తిడికి గురి చేశాయి.
అమెరికా ఫెడరల్‌ రిజర్వు వడ్డీ రేట్లను యథాతథంగా కొనసాగించాలని బుధవారం జరిగిన ద్రవ్య సమీక్షలో నిర్ణయించింది. అయితే వచ్చే జూన్‌లో పెంచే అవకాశాలున్నాయని సంకేతాలు ఇచ్చింది. దీంతో వర్థమాన దేశాల మార్కెట్లు ఒత్తిడికి గురి అయ్యాయి. బ్యాంకు ఆఫ్‌ జపాన్‌ సమీక్ష నిర్ణయాలు కూడా మదుపర్ల విశ్వాసాన్ని దెబ్బతీశాయని విశ్లేషకులు అభిప్రాయపడ్డారు. ఈ క్రమంలోనే గురువారం యూరోపియన్‌ మార్కెట్లు కూడా నష్టాలు చవి చూశాయి.
మీ స్నేహితులకు రికమెండ్ చెయ్యండి